**12 МАРТ 2025 г.**

**Наказателно дело от общ характер №106/2024 година – 11:00 часа**

На 12.03.2025 година, състав на Плевенски окръжен съд разгледа наказателно дело №106/2024 година, образувано на основание обвинителен акт на Окръжна прокуратура Плевен, срещу четирима подсъдими с инициали **Ч.С.Ч., И.Т.Х, М.Д.А.** и **Р.О.М.**. На четиримата са повдигнати различни обвинения.

**Ч.С.Ч.** и **И.Т.Х.** са обвинени в това, че на 19 юли 2018 година, в град Тръстеник, обл.Плевен, в качеството им на длъжностни лица, съответно младши автоконтрольор и старши полицай, в съучастие помежду си и с подсъдимия **М.Д.А.**, не са изпълнили служебните си задължения при установяване на нарушение. Нарушението е извършено от подсъдимия **Р.О.М.**, който управлявал товарен автомобил без съответното свидетелство, в едногодишния срок от наказанието му за същото деяние, за което е предвидена санкция прекратяване на регистрацията на пътното превозно средство и отнемане на регистрационните му табели, което двамата обвиняеми не направили, като така спомогнали и **Р.О.М.** да избегне наказателно преследване за извършеното от него. Освен това, съставили акт за установяване на административно нарушение с невярно съдържание, като вписали, че друг е управлявал товарния автомобил, а не фактически установения при проверката водач **Р.О.М.**

На подсъдимия **М.Д.А.** са повдигнати обвинения във връзка с това, че като подбудител и помагач склонил обвиняемите **Ч.С.Ч.** и **И.Т.Х.** да извършат гореописаните престъпления, с цел да набави за себе си облага - да продължи да използва товарния автомобил в осъществяваната от него търговска дейност.

На четвъртия подсъдим с инициали **Р.О.М.** е повдигнато едно обвинение за управление на моторно превозно средство без да е правоспособен водач, в едногодишния срок от наказанието му за такова деяние.

В съдебното заседание не е даден ход на делото. Не се е явил защитникът на единия от подсъдимите, по здравословни причини. Това е наложило отлагане на делото. Поради голямата заетост на адвокатите, следващото съдебно заседание е насрочено за първата свободна и удобна за всички дата – 07.05.2025 година от 11:00 часа.

**Наказателно дело от общ характер №1/2025 година – 11:00 часа**

На 12.03.2025 година, състав на Плевенски окръжен съд разгледа наказателно дело №1/2025 година, образувано срещу М.С.С., роден 1994 година, от село Мечка, обл.Плевен, осъждан, обвинен в това, че

През месец май 2024 година, използвал чужда дебитна карта и извършил тегления на обща стойност 3000 лева. Подсъдимият е племенник на пострадалия. С дебитната карта се сдобил, тъй като пострадалият, без да разбере, я изпуснал на задната седалка на автомобила му, заедно с листче с написания ПИН код.

Днес е разпитан явилият се свидетел и подсъдимият. Съдебното следствие не е приключило. По делото трябва да бъдат разпитани още лица, които ще бъдат призовани за следващата дата, а именно 14.04.2025 година от 13:00 часа.

**Връзки с обществеността 12 март 2025 г.**

**e-mail:** **os\_press@abv.bg**